นกแอร์โชว์ผลดำเนินงานขาดทุนลดลง
“นกแอร์” เดินตามแผนฟื้นธุรกิจ เร่งเพิ่มรายได้ คุมค่าใช้จ่ายอยู่หมัดหนุนผลงานไตรมาส 2 ปี 2562 ขาดทุนลดลง
8 ส.ค. 2562

“นกแอร์” เดินตามแผนฟื้นธุรกิจ เร่งเพิ่มรายได้ คุมค่าใช้จ่ายอยู่หมัดหนุนผลงานไตรมาส 2 ปี 2562 ขาดทุนลดลง
นายวุฒิภูมิ จุฬางกูร ประธานเจ้าหน้าที่บริหาร (CEO) และกรรมการบริหาร บริษัท สายการ บินนกแอร์ หรือ NOK เปิดเผยว่า นกแอร์ยังคงเดินไปตามแผนพลิกฟื้นธุรกิจที่วางได้อย่างต่อเนื่อง โดยเร่งเพิ่มรายได้และลดรายจ่าย สิ่งสำคัญที่กำลังดำเนินการคือ การจัดการฝูงบินและการบินให้บินไกลขึ้น ใช้เครื่องบินให้คุ้มค่าและลดต้นทุนลง รวมทั้งเตรียมเพิ่มบริการใหม่ๆ ในรูปแบบให้ผู้โดยสารเลือกได้ตามความต้องการ สร้างประสบการณ์ในการเดินทางที่เหนือกว่า นำพานกแอร์ไปสู่การเป็น Premium Budget Airlines หลีกเลี่ยงการแข่งขันด้านราคาในธุรกิจสายการบินราคาประหยัดที่ทวีความรุนแรงขึ้น และสร้างความเชื่อมั่นให้ผู้โดยสารกลับมาใช้บริการของนกแอร์อีกครั้ง
ทั้งนี้ มีผลประกอบการงวดสามเดือนสิ้นสุดวันที่ 30 มิถุนายน 2562 บริษัทและบริษัทย่อยมีผลขาดทุนเบ็ดเสร็จรวมในไตรมาส 2 ปี 2562 จำนวน 796 ล้านบาท ขาดทุนลดลงจากงวดเดียวกันของปีก่อนที่มีผลขาดทุนจำนวน 1,095 ล้านบาท แบ่งเป็นผลขาดทุนเบ็ดเสร็จรวมของ บริษัทใหญ่จำนวน 551 ล้านบาท และผลขาดทุนเบ็ดเสร็จรวมจากส่วนที่เป็นของส่วนได้เสียที่ไม่มีอำนาจควบคุม 245 ล้านบาท
ขณะที่ผลประกอบการเฉพาะกิจการบริษัทในไตรมาส 2 ปีนี้ มีผลขาดทุนเบ็ดเสร็จรวมจำนวน 469 ล้านบาท ลดลงถึง 36.73% จากช่วงเดียวกันของปีก่อนที่มีผลขาดทุนจำนวน 742 ล้านบาท และสำหรับงวด 6 เดือนแรกปี 2562 บริษัทมีผลขาดทุนเบ็ดเสร็จรวมสำหรับงวดเท่ากับ 751 ล้านบาท ลดลงจากงวดเดียวกันของปีก่อนจำนวน 23 ล้านบาท หรือขาดทุนลดลง 3.05%